Document ID: 32013R0293

REGULAMENTUL (UE) NR. 293/2013 AL COMISIEI
din 20 martie 2013
de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru benzoat de emamectin, etofenprox, etoxazol, flutriafol, glifosat, fosmet, piraclostrobin, spinosad și spirotetramat din sau de pe anumite produse
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 14 alineatul (1) litera (a),
întrucât:
(1)
Limitele maxime de reziduuri (LMR) pentru etoxazol, glifosat și piraclostrobin au fost stabilite în anexa II și în partea B din anexa III la Regulamentul (CE) nr. 396/2005. Pentru benzoat de emamectin, etofenprox, flutriafol, fosmet, protioconazol, spinosad și spirotetramat, LMR-urile au fost stabilite în partea A din anexa III la Regulamentul (CE) nr. 396/2005.
(2)
În contextul unei proceduri de autorizare a utilizării unui produs de protecție a plantelor care conține substanța activă protioconazol pe semințe de rapiță, semințe de in, semințe de mac și semințe de muștar, a fost depusă, în temeiul articolului 6 alineatul (1) din Regulamentul (CE) nr. 396/2005, o cerere de modificare a LMR-urilor existente.
(3)
În ceea ce privește fosmetul, a fost depusă o astfel de cerere pentru măsline de masă, cartofi și semințe de rapiță.
(4)
În conformitate cu articolul 8 din Regulamentul (CE) nr. 396/2005, aceste cereri au fost evaluate de statele membre în cauză, iar rapoartele de evaluare au fost transmise Comisiei.
(5)
Autoritatea Europeană pentru Siguranța Alimentară, denumită în continuare „autoritatea”, a evaluat cererile și rapoartele de evaluare, analizând în special riscurile pentru consumator și, după caz, pentru animale și a emis avize motivate cu privire la LMR-urile propuse (2). Autoritatea a înaintat aceste avize Comisiei și statelor membre și le-a pus la dispoziția publicului.
(6)
Autoritatea a concluzionat în avizele sale motivate că, în ceea ce privește utilizarea protioconazolului pe semințe de rapiță, semințe de in, semințe de mac și semințe de muștar, sunt necesare date suplimentare pentru a aborda problema stabilității reziduurilor inclusă în definiția reziduurilor din cadrul evaluării riscurilor pentru plante. În plus, autoritatea a evidențiat faptul că bunele practici agricole (BPA) se referă la un produs care conține bixafen, precum și protioconazol. În consecință, datele disponibile pentru amplificarea LMR-urilor pentru bixafen ar trebui, de asemenea, să fie luate în considerare. În consecință, LMR-urile existente ar trebui să rămână neschimbate.
(7)
Referitor la toate celelalte cereri, autoritatea a concluzionat că toate cerințele privind datele au fost îndeplinite și că modificările LMR-urilor cerute de către solicitanți sunt admisibile în ceea ce privește siguranța consumatorilor, pe baza unei evaluări a expunerii consumatorilor pentru 27 de grupuri specifice de consumatori europeni. S-a ținut cont de cele mai recente informații privind proprietățile toxicologice ale substanțelor. Nici expunerea pe toată durata vieții la aceste substanțe prin consumul tuturor produselor alimentare care ar putea conține substanțele respective, nici expunerea pe termen scurt ca urmare a unui consum foarte ridicat de culturi și produse relevante nu au indicat existența unui risc de depășire a dozei zilnice acceptabile (DZA) sau a dozei acute de referință (DAR).
(8)
La 7 iulie 2012, Comisia Codex Alimentarius (CAC) (3) a adoptat limite maxime ale reziduurilor Codex (CXL-uri) pentru benzoat de emamectin, etofenprox, etoxazol, flutriafol, glifosat, piraclostrobin, spinosad și spirotetramat. Aceste CXL-uri ar trebui incluse în Regulamentul (CE) nr. 396/2005 ca LMR-uri, cu excepția CXL-urilor care nu sunt sigure pentru un grup de consumatori europeni și pentru care Uniunea a prezentat o rezervă către CAC (4).
(9)
Pe baza avizelor motivate ale autorității și ținând seama de factorii relevanți pentru subiectul în cauză, modificările adecvate ale LMR-urilor îndeplinesc cerințele prevăzute la articolul 14 alineatul (2) din Regulamentul (CE) nr. 396/2005.
(10)
Partenerii comerciali ai Uniunii au fost consultați cu privire la noile LMR-uri prin intermediul Organizației Mondiale a Comerțului, iar observațiile lor au fost luate în considerare.
(11)
Înainte de aplicarea LMR-urilor modificate ar trebui acordat un termen rezonabil pentru a permite statelor membre și părților interesate să se pregătească pentru îndeplinirea noilor cerințe care decurg din modificarea LMR-urilor.
(12)
Prin urmare, Regulamentul (CE) nr. 396/2005 ar trebui modificat în consecință.
(13)
Pentru a permite comercializarea, prelucrarea și consumul produselor în condiții normale, prezentul regulament ar trebui să prevadă o măsură tranzitorie pentru produsele care au fost produse legal înainte de modificarea LMR-urilor și pentru care informațiile arată că se menține un nivel ridicat al protecției consumatorilor.
(14)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,
ADOPTĂ PREZENTUL REGULAMENT:
Articolul 1
Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.
Articolul 2
Regulamentul (CE) nr. 396/2005, astfel cum era formulat înainte de modificarea adusă prin prezentul regulament, continuă să se aplice produselor care au fost produse în mod legal înainte de 6 aprilie 2013.
Articolul 3
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Cu toate acestea, se aplică de la 6 octombrie 2013, în ceea ce privește LMR-urile pentru fosmet în măslinele de masă și semințele de rapiță ale căror numere de cod sunt 0161030 și, respectiv, 0401060.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 martie 2013.

Labels: 0
17
20
6